[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 1.7.2005

COM(2005) 295 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 2268/2004 για την επιβολή οριστικού δασμού αντιντάμπινγκ στις εισαγωγές καρβιδίου βολφραμίου και συντετηγμένου καρβιδίου βολφραμίου, καταγωγής Λαϊκής Δημοκρατίας της Κίνας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πλαίσιο τησ προτασησ |

Αιτιολόγηση και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 461/2004 του Συμβουλίου της 8ης Μαρτίου 2004 (εφεξής «ο βασικός κανονισμός») στο πλαίσιο της διαδικασίας για τις εισαγωγές καρβιδίου βολφραμίου και συντετηγμένου καρβιδίου βολφραμίου, καταγωγής Λαϊκής Δημοκρατίας της Κίνας. |

Γενικό πλαίσιο Η παρούσα πρόταση εντάσσεται στο πλαίσιο της εφαρμογής του βασικού κανονισμού και είναι το αποτέλεσμα της έρευνας που διεξήχθη σύμφωνα με τις ουσιώδεις και διαδικαστικές απαιτήσεις του βασικού κανονισμού. |

Ισχύουσες διατάξεις στον τομέα της πρότασης Δεν υπάρχουν διατάξεις στον τομέα που καλύπτει η παρούσα πρόταση. |

Συνοχή με τις άλλες πολιτικές και τους στόχους της Ένωσης Δεν ισχύει. |

Διαβούλευση με τα ενδιαφερομενα μερη και εκτιμηση των επιπτωσεων |

Διαβουλεύσεις με τα ενδιαφερόμενα μέρη |

Τα μέρη που αφορά η διαδικασία είχαν ήδη τη δυνατότητα να υπερασπίσουν τα συμφέροντά τους κατά την έρευνα, σύμφωνα με τις διατάξεις του βασικού κανονισμού. |

Συγκέντρωση και χρησιμοποίηση εμπειρογνωμοσύνης |

Δεν χρειάστηκε να χρησιμοποιηθεί εξωτερική εμπειρογνωμοσύνη. |

Εκτίμηση του αντικτύπου Η παρούσα πρόταση απορρέει από την εφαρμογή του βασικού κανονισμού. Ο βασικός κανονισμός δεν προβλέπει εκτίμηση του γενικού αντίκτυπου αλλά περιέχει διεξοδικό κατάλογο των συνθηκών που πρέπει να εκτιμηθούν. |

Νομικά στοιχεία της πρότασης |

Συνοπτική παρουσίαση της προτεινόμενης δράσης Στις 31 Μαρτίου 2004 η Επιτροπή κίνησε ενδιάμεση επανεξέταση των μέτρων αντιντάμπινγκ που εφαρμόζονται στις εισαγωγές καρβιδίου βολφραμίου και συντετηγμένου καρβιδίου βολφραμίου, καταγωγής Λαϊκής Δημοκρατίας της Κίνας. Η έρευνα περιορίστηκε στο πεδίο εφαρμογής των μέτρων. Τα ισχύοντα μέτρα αντιντάμπινγκ εφαρμόζονται από το 1998 και έχουν ανανεωθεί για νέα περίοδο 5 ετών με τον κανονισμό (ΕΚ) αριθ. 2268/2004 του Συμβουλίου. Η συνημμένη πρόταση κανονισμού του Συμβουλίου στηρίζεται σε ανάλυση του φάσματος που καλύπτει το προϊόν. Το αποτέλεσμα της έρευνας επιβεβαίωσε τους ισχυρισμούς των κοινοτικών παραγωγών, δηλ. ότι ένας νέος τύπος του προϊόντος, το καρβίδιο βολφραμίου που είναι αναμεμειγμένο με προσμείξεις, άρχισε να διεισδύει στην αγορά. Για να εξασφαλιστεί η αποτελεσματικότητα των ισχυόντων μέτρων, τα μέτρα αντιντάμπινγκ πρέπει να επεκταθούν για να καλύπτουν επίσης αυτόν το νέο τύπο του προϊόντος. Ζητήθηκε η γνώμη των κρατών μελών στις 11 Μαΐου 2005 και κανένα δεν ήταν αντίθετο με την προτεινόμενη δράση. Προτείνεται επομένως στο Συμβούλιο να εγκρίνει τη συνημμένη πρόταση κανονισμού ενόψει της δημοσίευσής της στην Επίσημη Εφημερίδα το ταχύτερο δυνατό. |

Νομική βάση Κανονισμός (ΕΚ ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 461/2004 της 8ης Μαρτίου 2004. |

Αρχή της επικουρικότητας Η πρόταση εμπίπτει στην αποκλειστική αρμοδιότητα της Κοινότητας. Επομένως, η αρχή της επικουρικότητας δεν εφαρμόζεται . |

Αρχή της αναλογικότητας Η παρούσα πρόταση είναι σύμφωνη με την αρχή της αναλογικότητας για τους ακόλουθους λόγους. |

Η μορφή δράσης περιγράφεται στον προαναφερόμενο βασικό κανονισμό και δεν επιτρέπει εθνικές αποφάσεις. |

Στοιχεία σχετικά με τον τρόπο με τον οποίο θα περιοριστούν στο ελάχιστο η οικονομική επιβάρυνση και ο διοικητικός φόρτος που θα αναλάβουν η Κοινότητα, οι εθνικές αρχές, οι περιφερειακές και τοπικές αρχές, οι οικονομικοί παράγοντες και οι πολίτες και θα διασφαλιστεί ότι είναι ανάλογα προς το στόχο της πρότασης: άνευ αντικειμένου. |

Επιλογή των μέσων |

Προτεινόμενο μέσο: κανονισμός. |

Άλλα μέσα δεν προσφέρονται για τον (τους) ακόλουθο (ους) λόγο (ους). Ο προαναφερόμενος βασικός κανονισμός δεν προβλέπει τη χρησιμοποίηση άλλων μέσων. |

Δημοσιονομικές επιπτωσεις |

Η πρόταση δεν έχει επιπτώσεις στον κοινοτικό προϋπολογισμό. |

1. Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 2268/2004 για την επιβολή οριστικού δασμού αντιντάμπινγκ στις εισαγωγές καρβιδίου βολφραμίου και συντετηγμένου καρβιδίου βολφραμίου, καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] ('βασικός κανονισμός'), και ιδίως το άρθρο 11 παράγραφος 3,

την πρόταση που υπέβαλε η Επιτροπή[2] κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

Α. ΙΣΧΥΟΝΤΑ ΜΕΤΡΑ

(1) Με τον κανονισμό (ΕΟΚ) αριθ. 771/98[3], το Συμβούλιο επέβαλε οριστικό δασμό αντιντάμπινγκ 33% στις εισαγωγές καρβιδίου βολφραμίου και συντετηγμένου καρβιδίου βολφραμίου, καταγωγής Λαϊκής Δημοκρατίας της Κίνας (εφεξής «ΛΔΚ»). Μετά από επανεξέταση ενόψει της λήξης ισχύος των μέτρων, ο δασμός επιβλήθηκε εκ νέου με τον κανονισμό (ΕΚ) αριθ. 2268/2004[4] του Συμβουλίου.

Β. ΠΑΡΟΥΣΑ ΕΡΕΥΝΑ

(2) Ενώ διεξαγόταν η προαναφερθείσα επανεξέταση ενόψει της λήξης ισχύος, η Επιτροπή έλαβε αίτηση για ενδιάμεση επανεξέταση δυνάμει του άρθρου 11 παράγραφος 3 του βασικού κανονισμού. Η αίτηση υποβλήθηκε από την European Association of Metals (Eurometaux) (εφεξής «η αιτούσα») εξ ονόματος τριών παραγωγών που αντιπροσωπεύουν από κοινού το μεγαλύτερο τμήμα (πάνω από το 80%) της συνολικής κοινοτικής παραγωγής καρβιδίου βολφραμίου και συντετηγμένου καρβιδίου βολφραμίου. Η αιτούσα ισχυρίστηκε ότι έχει εμφανιστεί στην αγορά ένας νέος τύπος προϊόντος που ανήκει στο φάσμα των προϊόντων καρβιδίου βολφραμίου και συντετηγμένου καρβιδίου βολφραμίου στα οποία εφαρμόζονται τα μέτρα. Η αιτούσα ισχυρίζεται ότι ο νέος τύπος του προϊόντος έχει τα ίδια βασικά φυσικά και χημικά χαρακτηριστικά και τις ίδιες τελικές χρήσεις με το προϊόν που καλύπτουν τα ισχύοντα μέτρα. Υπό αυτές τις περιστάσεις, η αιτούσα ισχυρίστηκε ότι τα προϊόντα που καλύπτουν τα ισχύοντα μέτρα και ο νέος τύπος του προϊόντος πρέπει επομένως να θεωρηθούν ενιαίο προϊόν και τα ισχύοντα μέτρα να εφαρμόζονται επίσης στις εισαγωγές αυτού του νέου τύπου του προϊόντος.

(3) Αφού αποφάσισε, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία για την έναρξη μερικής ενδιάμεσης επανεξέτασης, η Επιτροπή κίνησε έρευνα στις 31 Μαρτίου 2004 σύμφωνα με το άρθρο 11 παράγραφος 3 του βασικού κανονισμού[5]. Η έρευνα περιορίστηκε στον ορισμό του προϊόντος που αποτελεί αντικείμενο των ισχυόντων μέτρων, για να εξεταστεί η ανάγκη τροποποίησης του πεδίου εφαρμογής των εν λόγω μέτρων.

(4) Η έρευνα κάλυψε την περίοδο από 1ης Ιανουαρίου 2003 έως τις 31 Δεκεμβρίου 2003 («ΠΕ»).

(5) Η Επιτροπή ενημέρωσε τους αιτούντες κοινοτικούς παραγωγούς καθώς και όλους τους γνωστούς κοινοτικούς εισαγωγείς, όλους τους γνωστούς κοινοτικούς χρήστες και όλους τους γνωστούς εξαγωγείς στην ΛΔΚ σχετικά με την έναρξη της επανεξέτασης.

(6) Η Επιτροπή ζήτησε πληροφορίες από όλα τα προαναφερόμενα μέρη και από τα άλλα μέρη τα οποία αναγγέλθηκαν εντός της προθεσμίας που καθορίζεται στην ανακοίνωση για την έναρξη της έρευνας. Επίσης, η Επιτροπή έδωσε στα ενδιαφερόμενα μέρη την ευκαιρία να γνωστοποιήσουν τις απόψεις τους γραπτώς και να ζητήσουν ακρόαση.

(7) Οι εισαγωγείς, οι έμποροι και οι εξαγωγείς δεν απάντησαν στο ερωτηματολόγιο. Εντούτοις, οι κυριότεροι πέντε εξαγωγείς καρβιδίου βολφραμίου και συντετηγμένου καρβιδίου βολφραμίου υπέβαλαν γραπτές παρατηρήσεις.

(8) Στο ερωτηματολόγιο απάντησαν οι ακόλουθες τρεις κοινοτικές εταιρείες:

- H.C. Starck GmbH, Γερμανία

- Wolfram Bergbau- und Hütten-GmbH, Αυστρία

- Eurotungstène Poudres S.A. Γαλλία

(9) Οι ακόλουθοι επτά χρήστες στην ΕΕ απάντησαν στο ερωτηματολόγιο:

- Boart Longyear, GmbH & Co KG, Γερμανία

- Ceratizit S.à.r.l., Λουξεμβούργο

- Ceratizit GmbH, Γερμανία

- F.I.L.M.S. s.p.a., Ιταλία

- MISCELE s.r.l, Ιταλία

- Harditalia s.r.l., Ιταλία

- TRIBO Hartmetall GmbH, Γερμανία

Γ. ΥΠΟ ΕΞΕΤΑΣΗ ΠΡΟΪΟΝ

(10) Το υπό εξέταση προϊόν, όπως ορίζεται στον κανονισμό για την επιβολή των ισχυόντων μέτρων, είναι το καρβίδιο βολφραμίου και το συντετηγμένο καρβίδιο βολφραμίου καταγωγής ΛΔΚ, το οποίο υπάγεται στον κωδικό ΣΟ 2849 90 30. Και τα δύο είναι ενώσεις άνθρακα και βολφραμίου που παράγονται με θερμική κατεργασία (ενανθράκωση στην πρώτη περίπτωση, σύντηξη στη δεύτερη). Και τα δύο προϊόντα είναι ενδιάμεσα προϊόντα που χρησιμοποιούνται ως πρώτες ύλες στην κατασκευή σκληρών μεταλλικών στοιχείων όπως κοπτικά εργαλεία από καρβιδιόδεμα και στοιχεία υψηλής αντοχής στην φθορά, επιχρίσματα ανθεκτικά στη τριβή, για εργαλεία γεωτρήσεων και εξόρυξης καθώς και σε καλούπια και αιχμές για τη χάραξη και την σφυρηλάτηση μετάλλων.

Δ. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

1. Προκαταρκτική παρατήρηση

(11) Οι εξαγωγείς ισχυρίστηκαν στις γραπτές παρατηρήσεις τους ότι η έναρξη της παρούσας έρευνας ήταν μια «νομοθετική ανακολουθία» και επομένως δεν απάντησαν στο ερωτηματολόγιο. Κατά την γνώμη τους, ο ισχυρισμός εμφάνισης ενός νέου τύπου του προϊόντος στην αγορά δεν ήταν δυνατό να εξεταστεί στο πλαίσιο επανεξέτασης που περιορίζεται στον ορισμό του υπό εξέταση προϊόντος δυνάμει του άρθρου 11 παράγραφος 3 του βασικού κανονισμού, αλλά απαιτεί τη διεξαγωγή πλήρους έρευνας αντιντάμπινγκ βάσει του άρθρου 5 του βασικού κανονισμού. Εντούτοις, ο σκοπός της τρέχουσας επανεξέτασης είναι ακριβώς το να εξεταστεί αν ο νέος τύπος του προϊόντος και το προϊόν που υπόκειται στα ισχύοντα μέτρα πρέπει να θεωρηθούν το υπό εξέταση προϊόν, δηλ. εάν και τα δύο προϊόντα έχουν τα ίδια χαρακτηριστικά και τις ίδιες τελικές χρήσεις και μπορούν επομένως να θεωρηθούν ενιαίο προϊόν. Αυτή η εξέταση μπορεί να γίνει μόνον στο πλαίσιο επανεξέτασης των ισχυόντων μέτρων που έχουν επιβληθεί στο υπό εξέταση προϊόν. Οι έρευνες βάσει του άρθρου 5 του βασικού κανονισμού μπορούν να διεξαχθούν μόνο για διαφορετικό προϊόν. Επομένως ο ισχυρισμός των εξαγωγέων δεν είναι βάσιμος και πρέπει να απορριφθεί. Σημειώνεται ότι λόγω της άρνησης συνεργασίας των εν λόγω εξαγωγέων έλλειπαν ορισμένα σημαντικά στοιχεία με αποτέλεσμα να χρησιμοποιηθούν οι διαθέσιμες πληροφορίες κατ’εφαρμογή του άρθρου 18 του βασικού κανονισμού.

2. Νέος τύπος του προϊόντος

(12) Ο νέος τύπος του προϊόντος αποτελείται κυρίως από το προϊόν που υπόκειται στα ισχύοντα μέτρα το οποίο αναμειγνύεται με μικρό ποσοστό άλλης μεταλλικής σκόνης (κυρίως κοβάλτιο, αλλά και άλλες μεταλλικές σκόνες όπως νικέλιο, χρώμιο και άλλα στοιχεία ανάλογα με τις ειδικές ιδιότητες που απαιτούνται μπορούν να αναμειχθούν με το υπό εξέταση προϊόν). Αυτός ο νέος τύπος του προϊόντος υπάγεται επί του παρόντος στον κωδικό ΣΟ 3824 30 00, μια δασμολογική κλάση που περιγράφεται ως «μεταλλικά καρβίδια μη συσσωματωμένα, αναμειγμένα μεταξύ τους ή με μεταλλικά συνδετικά», που συνίσταται σε μια ποικιλία μειγμάτων σε διαφορετικά στάδια κατεργασίας. Όπως και το προϊόν που υπόκειται στα ισχύοντα μέτρα (βλ. αιτιολογική σκέψη (10)), ο νέος τύπος του προϊόντος είναι ένα ενδιάμεσο προϊόν το οποίο χρησιμοποιείται ως πρώτη ύλη στην κατασκευή σκληρών μεταλλικών στοιχείων.

3. Σύγκριση μεταξύ του προϊόντος που υπόκειται στα ισχύοντα μέτρα και του νέου τύπου του προϊόντος

(13) Για να εξεταστεί κατά πόσον ο νέος τύπος του προϊόντος πρέπει να θεωρηθεί το υπό εξέταση προϊόν και επομένως να υπαχθεί στο πεδίο εφαρμογής των μέτρων, εξετάστηκε εάν ο νέος τύπος του προϊόντος και το προϊόν που υπόκειται στα ισχύοντα μέτρα έχουν τα ίδια χημικά και φυσικά χαρακτηριστικά και τις ίδιες τελικές χρήσεις. Εξετάστηκε επίσης ο τρόπος με τον οποίο οι κοινοτικοί χρήστες αντιλαμβάνονται το νέο τύπο του προϊόντος.

(α) Φυσικά και χημικά χαρακτηριστικά

(14) Ο νέος τύπος του προϊόντος, όπως εξηγείται ανωτέρω στην αιτιολογική σκέψη (12), είναι ένα ενδιάμεσο προϊόν το οποίο συνίσταται στο προϊόν που υπόκειται στα ισχύοντα μέτρα και είναι απλώς αναμεμειγμένο με άλλη μεταλλική σκόνη.

(15) Η έρευνα έδειξε ότι η απλή ανάμειξη του προϊόντος που υπόκειται στα ισχύοντα μέτρα με μεταλλική σκόνη δεν μεταβάλλει τα χαρακτηριστικά του προϊόντος στο οποίο εφαρμόζονται τα μέτρα. Ενώ είναι αλήθεια ότι ο νέος τύπος του προϊόντος διαφέρει ελάχιστα στη δομή από το προϊόν που υπόκειται στα ισχύοντα μέτρα λόγω της προσθήκης μικρής ποσότητας κοβαλτίου, καθορίστηκε ότι και τα δύο προϊόντα έχουν τα ίδια φυσικά και χημικά χαρακτηριστικά και ακολουθούν ακριβώς τα ίδια στάδια κατεργασίας με αποτέλεσμα να έχουν παρόμοιες τελικές χρήσεις. Όντως, μόνον στα μεταγενέστερα στάδια κατεργασίας (βλ. επίσης αιτιολογική σκέψη (18)), το κοβάλτιο χρησιμεύει ως συνδετικό υλικό για να εξασφαλιστεί η προσκόλληση των καλά αναμεμειγμένων στοιχείων. Μόνον από αυτό το στάδιο εμφανίζονται τα νέα φυσικά και χημικά χαρακτηριστικά (βλ. επίσης αιτιολογική σκέψη (24)). Καθορίστηκε επίσης ότι – όπως και με την προσθήκη κοβαλτίου – η απλή προσθήκη άλλων ουσιών, π.χ. νικελίου, χρωμίου και/ή άλλων στοιχείων, δεν μεταβάλλει από μόνη της τις ιδιότητες του προϊόντος που υπόκειται στα μέτρα. Η προσθήκη αυτών των άλλων ουσιών στο στάδιο κονιοποίησης εξαρτάται από τις ειδικές ιδιότητες που απαιτούνται (βλ. αιτιολογική σκέψη (18)).

(16) Επιπλέον, διαπιστώθηκε ότι κανένας κοινοτικός παραγωγός δεν κατασκευάζει το νέο τύπο του προϊόντος.

(17) Κατά συνέπεια, δεν υπάρχει βασική φυσική ή χημική διαφορά μεταξύ του νέου τύπου του προϊόντος και του προϊόντος που υπόκειται στα ισχύοντα μέτρα.

(β) Τελικές χρήσεις

(18) Το προϊόν που υπόκειται στα ισχύοντα μέτρα και ο νέος τύπος του προϊόντος ανήκουν στο ίδιο στάδιο της αλυσίδας παραγωγής βολφραμίου. Όπως το προϊόν που υπόκειται στα ισχύοντα μέτρα, ο νέος τύπος του προϊόντος πρέπει να αλεσθεί προσεκτικά (μαζί με άλλες μεταλλικές προσμείξεις ή προσμείξεις καρβιδίου και οργανικά συνδετικά υλικά) και να κοκκοποιηθεί σε κενό ή με επεξεργασία ξήρανσης με ψεκασμό (μορφοποίηση ομοιογενών σωματιδίων) πριν φθάσει σε κατάσταση «σκόνης έτοιμης για συμπίεση». Η έτοιμη σκόνη για συμπίεση είναι η πρόδρομος ουσία για την παραγωγή σκληρών μεταλλικών στοιχείων (τελικό προϊόν που παρασκευάζεται με συμπίεση και σύντηξη, δηλ. χύτευση σε υψηλή θερμοκρασία) και αυτό είναι μια διαδικασία κατά την οποία η προστιθέμενη μεταλλική σκόνη ενεργοποιείται τελικά ως βασική ύλη συνδετικού υλικού. Και τα δύο προϊόντα, δηλ. το προϊόν που υπόκειται στα ισχύοντα μέτρα και ο νέος τύπος του προϊόντος, πρέπει επομένως να υποστούν μετατροπή με παρόμοια διαδικασία και να γίνουν σκόνη έτοιμη για συμπίεση. Η σκόνη αυτή πρέπει να αντιστοιχεί σε πολύ ειδικές απαιτήσεις σύνθεσης που έχουν οι πελάτες, δηλ. η βιομηχανία εξόρυξης, τα χυτήρια και η βιομηχανία επίχρισης.

(19) Από τα ανωτέρω συνάγεται το συμπέρασμα ότι το προϊόν που υπόκειται στα ισχύοντα μέτρα και ο νέος τύπος του προϊόντος βρίσκονται και τα δύο αποκλειστικά στο ίδιο στάδιο της αλυσίας παραγωγής και ότι η απλή προσθήκη μικρής ποσότητας κοβαλτίου ή άλλης ουσίας που αναφέρεται στην αιτιολογική σκέψη (15) δεν μεταβάλλει τις ιδιότητες του προϊόντος που υπόκειται στα ισχύοντα μέτρα. Αυτά τα προϊόντα εξυπηρετούν τις ίδιες τελικές χρήσεις, δηλ. πρέπει να υποστούν περαιτέρω κατεργασία.

(γ) Αντίληψη των χρηστών για το προϊόν

(20) Οι χρήστες του υπό εξέταση προϊόντος είναι κυρίως μικροί παραγωγοί ευρέος φάσματος σκληρών μεταλλικών στοιχείων. Οι λίγοι χρήστες που συνεργάστηκαν επιβεβαίωσαν τις ανωτέρω διαπιστώσεις, δηλ. ότι το προϊόν που υπόκειται στα ισχύοντα μέτρα και ο νέος τύπος του προϊόντος υποβάλλονται σε κατεργασία στην αγορά της ΕΕ.

(21) Η έρευνα έδειξε επίσης ότι ένας μικρός αριθμός χρηστών, εκ των οποίων συνεργάστηκε μόνον ένας, εισήγαγαν το νέο τύπο του προϊόντος από την ΛΔΚ. Ο χρήστης που συνεργάστηκε δήλωσε ότι χρησιμοποιούσε το νέο τύπο του προϊόντος για ακριβώς τον ίδιο σκοπό με το προϊόν που υπόκειται στα ισχύοντα μέτρα.

(22) Με βάση τη διαπίστωση ότι ο νέος τύπος του προϊόντος που εισάγεται από την ΛΔΚ χρησιμοποιείται για τον ίδιο σκοπό με το προϊόν που υπόκειται στα ισχύοντα μέτρα, μπορεί να θεωρηθεί ότι οι χρήστες δεν διακρίνουν καμία διαφορά μεταξύ των δύο προϊόντων.

(δ) Διάκριση μεταξύ του νέου τύπου του προϊόντος και των άλλων προϊόντων που υπάγονται στον κωδικό ΣΟ 3824 30 00

(23) Ο νέος τύπος του προϊόντος υπάγεται στον ίδιο κωδικό ΣΟ με την έτοιμη σκόνη για συμπίεση δηλ. τον κωδικό ΣΟ 3824 30 00, ο οποίος αφορά το προϊόν που υφίσταται περαιτέρω κατεργασία.

(24) Για να γίνει διάκριση μεταξύ του νέου τύπου του προϊόντος και της έτοιμης σκόνης για συμπίεση εντός του κωδικού ΣΟ 3824 30 00, ισχύουν τα ακόλουθα κριτήρια: μακροσκοπική εμφάνιση, μέγεθος σωματιδίων, χημική σύνθεση και ιδιότητες ροής. Όσον αφορά τη μακροσκοπική εμφάνιση, υπάρχει σαφής διαφορά ορατότητας. Τα σωματίδια του νέου τύπου του προϊόντος δεν γίνονται ορατά δια γυμνού οφθαλμού ενώ τα σωματίδια της έτοιμης σκόνης για συμπίεση είναι ορατά. Όσον αφορά τη χημική σύνθεση, αντίθετα από το νέο τύπο του προϊόντος, κάθε σωματίδιο της έτοιμης σκόνης για συμπίεση αποτελείται από εμφανή και ομοιογενή διασπορά όλων των χημικών συστατικών . Επιπλέον, το σχήμα των σωματιδίων του νέου τύπου του προϊόντος είναι ακανόνιστο, ενώ το σχήμα των σωματιδίων άλλων μειγμάτων είναι σφαιρικό. Τέλος, ο νέος τύπος του προϊόντος δεν έχει ικανοποιητικές ιδιότητες ροής, ενώ η «έτοιμη σκόνη για συμπίεση» είναι ελεύθερης ροής και έχει ομοιογενή σύνθεση. Η έλλειψη δυνατότητας ροής μπορεί να υπολογιστεί και να καθοριστεί με τη χρήση βαθμονομημένου σωλήνα π.χ. ενός μετρητή ροής HALL σύμφωνα με το πρότυπο ISO 4490.

(ε) Συμπέρασμα

(25) Η έρευνα απέδειξε ότι ο κατά τους ισχυρισμούς νέος τύπος του προϊόντος είναι ουσιαστικά το ίδιο προϊόν με εκείνο που υπόκειται στα ισχύοντα μέτρα. Η προσθήκη μεταλλικής σκόνης όπως περιγράφεται στην αιτιολογική σκέψη (15) ανωτέρω δεν μεταβάλλει τις ιδιότητες ή τις χρήσεις του.

(26) Με βάση τα ανωτέρω αποτελέσματα, και ειδικότερα επειδή και τα δύο προϊόντα έχουν την ίδια βασική φυσική και χημική σύνθεση, και δεδομένου ότι οι χρήστες αντιλαμβάνονται με τον ίδιο τρόπο τις ίδιες εφαρμογές, θεωρείται ότι το προϊόν που υπόκειται στα ισχύοντα μέτρα και ο νέος τύπος του προϊόντος αποτελούν ενιαίο υπό εξέταση προϊόν κατά την έννοια του άρθρου 1 παράγραφος 4 του βασικού κανονισμού.

Ε. ΜΕΤΡΑ

(27) Με βάση τις ανωτέρω διαπιστώσεις, θεωρείται σκόπιμο να διευκρινιστεί κατά πόσον τα ισχύοντα μέτρα αντιντάμπινγκ που εφαρμόζονται στο υπό εξέταση προϊόν καλύπτουν επίσης το νέο τύπο του προϊόντος που εισάγεται επί του παρόντος βάσει του κωδικού ΣΟ ex 3824 30 00.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 παράγραφος 1 του κανονισμού (ΕΚ) αριθ. 2268/2004 αντικαθίσταται από το ακόλουθο κείμενο:

1. Επιβάλλεται οριστικός δασμός αντιντάμπινγκ στις εισαγωγές καρβιδίου βολφραμίου, καρβιδίου βολφραμίου απλώς αναμεμειγμένου με μεταλλική σκόνη και συντετηγμένου καρβιδίου βολφραμίου καταγωγής Λαϊκής Δημοκρατίας της Κίνας που υπάγονται στους κωδικούς ΣΟ 2849 90 30 και ex 3824 30 00[6] (κωδικός TARIC 3824 30 00 10).

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη.

Βρυξέλλες,

Για το Συμβούλιο

Ο Πρόεδρος

[1] ΕΕ L 56 της 6.3.1996, σ. 1. Κανονισμός, όπως τροποποιήθηκε τελευταία με τον κανονισμό (ΕΚ) αριθ. 461/2004 (ΕΕ L 77 της 13.3.2004, σ. 12).

[2] ΕΕ C της , σ.

[3] ΕΕ L 111 της 9.4.1998, σ. 1.

[4] ΕΕ L 395 της 31.12.2004, σ. 56

[5] ΕΕ C 81 της 31.3.2004, σ. 8.

[6] Τα σωματίδια είναι ακανόνιστα και δεν έχουν ελεύθερη ροή σε αντίθεση με τα σωματίδια της «έτοιμης σκόνης για συμπίεση» τα οποία είναι σφαιρικά ή έχουν κοκκώδη μορφή, είναι ομοιογενή και έχουν ελεύθερη ροή. Η έλλειψη δυνατότητας ροής μπορεί να υπολογιστεί και να καθοριστεί με τη χρήση βαθμονομημένου σωλήνα π.χ. ενός μετρητή ροής HALL σύμφωνα με το πρότυπο ISO 4490.